[Urbanus Episcopus servus servorum Dei dilecto Fratri Raymundo Ausciensi Archiepiscopo, salutem et Apostolicam Benedictionem. Cum in Ausciensi Metropoli per Romanam Ecclesiam noviter sis ordinatus, Sedis Apostolicæ Decretis obedire te irrefragabiliter oportet. Mandamus ergo fraternitati tuæ, ut de Clericis sedis tuæ qui Cimiterium, quod B. Papæ Leonis, et nostro Decreto Ecclesiæ beati Orientii firmatum fuerat, violaverunt; justitiam facere Canonica auctoritate procures. De cætero et teipsum et tuæ sedis Clericos ita custodias, ut Romanæ Ecclesiæ decreta inconvulsa apud vos Domino largiente conserventur et integra. Datum Romæ III. Kalendas Maii.]